[{"text_idx": "#000000", "text": "Sut y gallwn ni helpu?"}, {"text_idx": "#000001", "text": "Cafodd 120 o ddisgyblion o Sir y Fflint eu hyfforddi fel Arwyr Digidol yn ddiweddar er mwyn helpu cymunedau i fynd ar-lein."}, {"text_idx": "#000002", "text": "Yn cynrychioli dros 34 o ysgolion cynradd, daeth y disgyblion o bob cwr o Sir y Fflint yn ddiweddar i Ysgol Cae\u2019r Nant yng Nghei Conna i helpu i oresgyn allga\u0301u digidol yn eu cymunedau."}, {"text_idx": "#000003", "text": "Nod y plant ar gyfer y diwrnod oedd darganfod pam nad yw rhai pobl bob amser mor brofiadol a hyderus wrth wneud tasgau ar-lein. Wrth gwrs, a hwythau\u2019n ddarpar Arwyr Digidol, cawsant eu haddysgu hefyd i wybod sut i ysbrydoli cenedlaethau hy\u0302n i ddefnyddio technoleg, gan ddod a\u0302 hwyl, addysg, a chyngor ar ddiogelwch ar-lein i drigolion Sir y Fflint."}, {"text_idx": "#000006", "text": "\u201cMae\u2019r plant cynradd yn gwybod sut i ddefnyddio technoleg ac yn ymwybodol iawn o ddiogelwch digidol. Ein gwaith ni yw eu dysgu sut i ddysgu eraill. Nid yw\u2019n fater o ddatrys problem dechnolegol i neiniau a theidiau er enghraifft, mae\u2019n ymwneud a\u0302\u2019u cefnogi i\u2019w datrys drostynt eu hunain.\u201d"}, {"text_idx": "#000007", "text": "Nid yw saith y cant o boblogaeth Cymru ar-lein, ac mae llawer o bobl sy\u2019n defnyddio\u2019r rhyngrwyd naill ai\u2019n ddihyder neu heb y sgiliau angenrheidiol i lywio\u2019r We\u2019n ddiogel. Gwahoddwyd y plant i roi eu hunain yn sefyllfa person sydd heb fynediad at y rhyngrwyd, heb ddiddordeb na hyder i\u2019w defnyddio, a disgrifio\u2019r rhwystrau y mae\u2019r bobl hynny yn eu hwynebu mewn cymdeithas. Mae\u2019r rhan fwyaf o wasanaethau cyhoeddus, gofal iechyd a chyfathrebu yn cael eu cynnal trwy sianeli ar-lein bellach, felly, dysgodd y plant am yr effaith enfawr y gall hyn ei chael ar unigolyn, a pha mor unig y gallant fod a sut y gall hyn effeithio ar eu lles ariannol, emosiynol a chorfforol."}, {"text_idx": "#000008", "text": "Ar ddiwedd y sesiwn, derbyniodd y plant eu tystysgrifau a\u2019u bathodynnau, yn datgan eu bod yn Arwyr Digidol swyddogol."}, {"text_idx": "#000010", "text": "\u201cRoedd y sesiwn Arwyr Digidol Sir y Fflint yn llwyddiant ysgubol ac yn gyfle gwych i blant ledled Sir y Fflint i ddysgu gyda\u2019i gilydd. Rwyf mor gyffrous i gael gweld sut y bydd y plant yn defnyddio eu gwybodaeth a\u2019u sgiliau newydd i gefnogi eu hysgolion a\u2019u cymunedau ehangach.\u201d"}, {"text_idx": "#000011", "text": "Felly, beth nesaf? Bydd athrawon ar draws Sir y Fflint yn gweithio gyda Chynghorydd Digidol Cwmpas, Linzi Jones, i ddatblygu prosiectau hyfforddi a gwirfoddoli o fewn eu hysgolion a\u2019u cymunedau."}, {"text_idx": "#000013", "text": "\u201cGall gweithgareddau sy\u2019n pontio\u2019r cenedlaethau fod mor bwerus wrth ysbrydoli pobl o bob oed. Rydym wedi gweithio gydag ysgolion sydd wedi datblygu eu caffi rhyngrwyd eu hunain, tra bod eraill wedi mynd ymlaen i roi cyflwyniadau mewn cartrefi nyrsio, llyfrgelloedd a neuaddau cymunedol. Mae gan y plant ffordd hyfryd o ysgogi cenedlaethau hy\u0302n i roi cynnig ar dechnoleg, heb wneud iddyn nhw deimlo cywilydd neu eu bod yn cael eu beirniadu am eu diffyg sgiliau digidol. Mae\u2019n hyfryd gweld hynny!\u201d"}, {"text_idx": "#000014", "text": "Mae adborth gan yr ysgolion a fu\u2019n cymryd rhan yn gadarnhaol iawn."}, {"text_idx": "#000016", "text": "\u201cFe wnaeth y plant fwynhau\u2019r sesiwn yn fawr a rhoddodd gyfle iddynt feddwl am eu presenoldeb digidol eu hunain yn ogystal a\u0302 sut y gallant helpu eraill.\u201d"}, {"text_idx": "#000018", "text": "\u201cRoedd yn sesiwn hyfryd. Wedi cyrraedd lefel y plant yn berffaith.\u201d"}, {"text_idx": "#000021", "text": "Mae adborth Courteney yn crynhoi nod yr holl hyfforddiant gan Gymunedau Digidol Cymru, gan weithio gyda sefydliadau drwy addysgu ac ysbrydoli fel y gallant drosglwyddo sgiliau digidol i eraill."}, {"text_idx": "#000023", "text": "\u201cGall sefydliadau o bob maint yng Nghymru gysylltu a\u0302 Cymunedau Digidol Cymru i gael hyfforddiant sgiliau am ddim. Drwy ddysgu\u2019r rhai gyda mynediad at bobl sy\u2019n cael eu hallga\u0301u yn ddigidol, bydd gwybodaeth a sgiliau yn cael eu trosglwyddo a dros amser bydd hyn yn arwain at gynnydd mewn lefelau gwybodaeth ddigidol hanfodol yng Nghymru.\u201d"}, {"text_idx": "#000024", "text": "I nifer o blant a phobl ifanc, mae defnyddio technoleg yn dod yn hawdd. Rydym yn eu hyfforddi i fod yn Arwyr Digidol fel y gallwn newid bywydau pobl gyda\u2019i help nhw."}]